text: Daniels råd til unge iværksættere: Drøm stort og hav styr på pengene
  18 september 2018 kl. 16.43
  Unge iværksættere under 18 år skal have lov af Statsforvaltningen til at stifte egen virksomhed. Daniel fra Horsens fik to afslag som 17-årig.
  Søvnløse nætter, spekulationer og afsavn. Men også anerkendelse, succes og penge.
  Som iværksætter er der både fordele og ulemper forbundet med at starte egen virksomhed.
  Daniel Johanessen fra Horsens har oplevet det hele på sin egen krop de seneste to år.
  Han startede sin egen virksomhed i marts 2016, mens han stadig var 17 år og dermed mindreårig. Statsforvaltningen havde i to omgange afslået at give ham tilladelse til at stifte egen virksomhed, så hans far måtte sætte sit navn på papiret, så drengen kunne få julehandelen i 2016 med.
  Daniel Johanessen, iværksætter, Horsens: "Jeg kunne helt sikkert have knækket nakken på det."
  I dag er Daniel 19 år gammel og efterhånden en erfaren iværksætter med sin hjemmeside watery.dk, hvor han sælger svømmeudstyr. Han har lært, at det sagtens kan lade sig gøre - også selvom det nogle gange er svært.
  - Jeg vil endnu ikke kalde mig en stor succes, men jeg arbejder for det og håber, jeg en dag kan kalde mig en af de store e-handel-spillere i Danmark, siger han til TV SYD.
  Høje ambitioner fra begyndelsen
  Da TV SYD besøgte den kun 17-årige gymnasieelev og elitesvømmer for to år siden, havde han startet virksomheden op hjemme i sit børneværelse. Allerede dengang var ambitionerne høje. Målet var at blive den største på det danske marked inden 2018.
  - Hvis jeg ikke havde sat det mål for to år siden, havde jeg måske kun været halvvejs i forhold til, hvor jeg er nu. Men jeg tror at have de store mål at sigte efter kan rykke ens mindset rigtig meget, mener Daniel, der siden er rykket fra drengeværelset ind i 150 kvadratmeter kombineret kontor og lager på gågaden i Horsens.
  Regninger for seks-ciftret beløb
  Efter et godt julesalg sidste år bestilte Daniel godt med varer hjem med levering i efteråret. Men forretningen er ikke gået så godt som forventet hen over sommeren, så pludselig kunne han ikke betale for de nye varer. Der var ikke nok penge på kontoen.
  - Jeg kunne helt sikkert have knækket nakken på det - og jeg lå også et par døgn, hvor jeg nærmest græd om aften sammen med min far. Det var useriøst mange penge, jeg pludselig skyldte, fortæller Daniel.
  Situationen blev dog klaret ved, at han tog en snak med med leverandøren. De fandt en løsning på situationen.
  Daniels seks gode råd til unge iværksættere
  Bare gør detDrøm stortForbered dig på vanskelighederArbejd hårdtPas på pengeneHav styr på regler og kontrakter
  Dyrt at starte før 18 års fødselsdag
  Normalt skal man være 18 år for at starte sin egen virksomhed, men Daniel kunne som 17-årig ikke vente. Derfor ansøgte hans forældre og han Statsforvaltningen om at få dispensation fra den regel. Efter to afslag stiftede de selskabet i hans fars navn, og det har kostet en del at få selskabet over i Daniels navn.
  - Det har kostet knapt 40.000 kr i advokatomkostninger. Man kunne have overvejet, om det ville have været værd at vente tre måneder, indtil jeg blev 18 år i stedet for at skulle igennem først Statsforvaltningen og derefter advokatregninger, siger Daniel, der i sin tid selv skød 60.000 kroner i hjemmesiden, mens hans forældre lånte ham 100.000 kroner oveni.
  Det er hans ambition at nå en omsætning på fem millioner kroner i 2018.
  
  